**PREDKLADACIA SPRÁVA**

Ministerstvo školstva, vedy, výskum a športu Slovenskej republiky predkladá ako iniciatívny materiál na rokovanie Legislatívnej rady vlády SR návrh zákona, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov mimo plánu legislatívnych úloh vlády z dôvodu jeho naliehavosti v termíne.

Naliehavosť prijatia novely školského zákona vyplýva z nadobudnutia účinnosti ustanovení § 29 ods. 8 písm. a) až d) školského zákona v znení zákona č. 464/2013 Z. z. už od nasledujúceho školského roka, ktoré by v praxi mohli viesť k zániku málotriednych základných škôl zriadených len s ročníkmi prvého stupňa. Takýto stav by okrem iného bol v rozpore s úsilím vlády SR deklarovaným v jej programovým vyhlásením „vytvárať podmienky pre rozvoj národnostných menšín v oblasti uchovávania a rozvíjania ich identity, jazyka, kultúry a tradícií“.

Návrh reaguje na aktuálne i očakávané potreby jednotlivca a vrstiev spoločnosti vo vzdelávaní, konkrétne potrebu dostupnosti primárneho vzdelávania so zohľadnením demografického a ekonomického vývoja regiónov.

Návrh zákona nebude mať vplyv na rozpočet verejnej správy, nebude mať vplyv na rozpočty obcí a vyšších územných celkov. Bude mať pozitívny sociálny vplyv. Nebude mať vplyv na životné prostredie, informatizáciu spoločnosti ani na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi, všeobecne záväznými právnymi predpismi, právne záväznými aktmi Európskej únie a medzinárodnými zmluvami, ktorými je Slovenská republika viazaná.

Návrh zákona nie je predmetom vnútrokomunitárneho pripomienkového konania.

Navrhovaný dátum nadobudnutia účinnosti 1. septembra 2016 je určený s ohľadom na začiatok nového školského roka.

Skrátenie medzirezortného pripomienkového konania je odôvodnené ohrozením práva príslušníkov národnostných menšín na vzdelávanie v materinskom jazyku nadobudnutím účinnosti ustanovení školského zákona v znení zákona č. 188/2015 Z. z. o najnižších počtoch žiakov v triedach základných škôl od začiatku nasledujúceho školského roka bez úpravy výnimky. Návrh zákona sa preto predkladá mimo plánu legislatívnych úloh vlády z dôvodu jeho naliehavosti v termíne, ktorý neumožňuje bežnú lehotu dodržať.

Materiál sa na rokovanie predkladá bez rozporov s povinne pripomienkujúcimi subjektmi. K materiálu nebola predložená hromadná pripomienka, a teda sa predkladá aj bez rozporov so zástupcom verejnosti podľa čl. 14 ods. 6 Legislatívnych pravidiel vlády Slovenskej republiky.